**נספח**  **התקנת רשת חוטית ורשת אלחוטית בבתי הספר ושימוש בהן**

1. **הנחיות טכניות להתקנת רשת חוטית בבית הספר**
   1. חיווט הרשת יהיה דרך קירות היקפיים, או בתעלות צמודות אליהם, לעמדת המורה ולעמדות תלמידים הצמודות לקירות.
   2. חיווט הרשת לעמדות **תלמידים** שאינן צמודות לקיר יהיה מן הקיר לעמדה בתעלות הצמודות לריהוט קבוע, או דרך מחיצות המקובעות לרצפה – הכול לפי הנחיות הבטיחות המפורטות בחוזר הוראות הקבע סב/6(ב), "אבטחת הבטיחות במוסדות החינוך", או בחוזר מעודכן יותר שיחליף אותו. יש לעקוב אחר עדכונים של הנחיות בטיחות המפורסמות מזמן לזמן. לא יהיה חיווט דרך הרצפה אלא באישור מיוחד של יועץ בטיחות מוסמך.
2. **הנחיות טכניות להתקנת רשת אלחוטית בבית הספר ולשימוש בה**

2.1 יש לעשות שימוש במערכות תקשורת אלחוט מנוהלות ולהגדיר כי עוצמת השידור תרד למינימום הנדרש באופן אוטומטי, בהתאם לעוצמת המכשירים הפעילים ולצריכת השירותים.

2.2 בשטח בית הספר יש לכבות את התקשורת האלחוטית בהתקני קצה בעלי יכולת אלחוט (דוגמת טלפונים אלחוטיים וסלולאריים, טאבלטים, מחשבים ניידים וכיו"ב) כשלא נעשה בה שימוש במסגרת הלימודים.

2.3 יש להקפיד לצייד כל חדר, מסדרון או כיתה בבית הספר בנתב (Router) אלחוטי אחד לפחות ובלא פחות מנתב אחד לכל 150 מ"ר שאינם מופרדים על ידי קירות. יש להקפיד להתקין את הנתב במיקום מיטבי בחדר. אם מתקינים יותר מנתב אחד בחדר, יש להקפיד להתקין את הנתבים באזורים שונים של החדר, כלומר לא סמוכים זה לזה. יש להקפיד כי נקודות הגישה תהיינה מותקנות גבוה ככל האפשר על גבי הקירות או לחלופין על גבי התקרה. כמות נקודות הגישה תהיה בהתאם לכיסוי המרחבי ובהתאם למיפוי כיסוי אלחוט, באופן שכיסוי האלחוט יהיה מיטבי ועוצמת השידור של נקודות הגישה תהיה מינימלית. כמו כן ייקבע מספר נקודות הגישה על פי מספר המשתמשים הצפוי ולפי הנחיות היצרן לביצועים מיטביים.

2.4 אין להתקין מכשירי שיבוש קליטה של טלפונים ניידים או של תקשורת אלחוטית בשטח בית הספר.

2.5 על התקני הקצה בבית הספר לעמוד בדרישות המובאות בסעיף 3.6-13 בחוזר "הודעות ומידע" עב/7, "הנחיות להתאמה בין אמצעי קצה לתלמידים לבין התשתיות הפיזיות והפדגוגיות בבתי הספר".

2.6 כל אחת מנקודות הגישה שתותקן תישא עליה ועל אריזתה תווית סימון המציינת את מספר האישור האלחוטי של משרד התקשורת (בתבנית – 5A-BCDEF).

2.7 לפני הזמנת הציוד יש לברר באתר משרד התקשורת (בכתובת <http://www.moc.gov.il>) אם קיימת דרישה לחיבור נקודות הגישה לבקר (controller) המותאם לדרישות משרד התקשורת על פי דגמי נקודות הגישה השונים.

1. **הנחיות פדגוגיות להפעלת רשת אלחוטית בבית הספר**

3.1 בכיתות א'-ג' קיימת מגבלת שימוש בהיקף השעות והימים שבהם אפשר להשתמש ברשת אלחוטית בכיתה, כמפורט להלן:

א. בכיתות א'-ב': עד שעת לימוד ביום ולא יותר מ-3 ימים בשבוע (סה"כ 3 שעות בשבוע)

ב. בכיתה ג': עד 2 שעות לימוד ביום ולא יותר מ-4 ימים בשבוע (סה"כ 8 שעות בשבוע).

1. **שימושי מחשב שאינם מצריכים הפעלת רשת אלחוטית בבתי ספר**

תינתן עדיפות להוראה באמצעות יישומי מחשב שאינם מחייבים שימוש ברשת אלחוטית; זאת כאשר מטרות ההוראה והצרכים הפדגוגיים בכיתה מאפשרים לבחור בשימושים כדוגמת אלה המפורטים להלן:

4.1 כאשר המורה בלבד עושה שימוש באינטרנט;

4.2 כאשר נעשה שימוש בספר/בתוכן בגרסת "אופליין";

4.3 בהפעלת תוכנות שאפשר להתקין על המחשב; למשל:

א. מעבד תמלילים

ב. גיליון אלקטרוני

ג. תוכנת מצגות

ד. עריכת תמונות

ה. עריכת סרטוני וידיאו;

4.4 בתרגול בנושאי ניהול קבצים במחשב ומיומנות תקשוב בסיסית שעיקרה בהפעלת המחשב, ללא קשר לחיבור לאינטרנט;

4.5 כאשר פותחים קבצים שאפשר להורידם למחשב (בכפוף למגבלות זכויות יוצרים); למשל:

א. סרטונים

ב. קובצי קול

ג. קובצי תמונה.